BODOLAND रादाब – बिजनी, 14 जुन : कर’नानि नैथि दोहौवा हादोरनाङैनो गोसारना सुबुं माहारिखौ बेंगुरा खालामदों। हादोरनि जौगाखांनायनि लामाखौ होथेना दोनदों कर’नाया। हादोरनि लाख लाख सुबुंफोरा कर’नाजों साग्लोब जानाय बादिनो चिरां जिल्लायावबो कर’नजों गोबां सुबुंफोरा साग्लोब जादों। समबारसिमाव जिल्लायाव गासै सा 1355 सुबुंनि देहायाव कभिड पजिटिभ मोननाय जादों। बेनिनो सा 147 आ एक्टिभ केसाव दं। जिल्लानि सावस्रि बिफाननिफ्राय मिथि होनाय बादिब्ला 36 साआ जोहोलाव सोमला बसुमतारी सरकारि देहा फाहामसालियाव, 7 साआ कासिकत्रा मडेल हस्पितालाव आरो 16 साआ सुमबाइझार मडेल हस्पितालाव फाहामथाय लागासिनो। बिफाना मिथिहोबावनाय बादिब्ला कर’नानि सेथि आरो नैथि दोहौआव सा 3368 सुबुंनि देहायाव कभिड पजिटिभ मोननाय जादों। जिल्लायाव थांनाय 1 एप्रिलनिफ्राय दिनैनि सानसिमाव गासै सा 52529 सुबुंनि देहायाव आन्जाद एबा टेस्ट खालामनाय जाबाय। मख’नो गोनांदि थांनाय 1 एप्रिलनिफ्राय कभिड पजिटिभ मोननाय सा 785 सुबुंखौ हम आइस’लुसनाव लाखिनाय जादोंमोन। एरैहाय हादोरनाङै कभिडनि भेक्सिन होनाय बादियै चिरां जिल्लायाव गासै 8880 सा, 18 निफ्राय 44 बोसोर बैसोनि सुबुंनो गिबि एबा सेथि डजखौ होनायनि अनगायैबो सा 410 सुबुंनो नैथि डज होनाय जाबाय। बेराफार्सेथिं 45 निफ्राय बेनि गोजौसिन बैसोनि सा 37309 सुबुंनो सेथि डज भेक्सिन होबाय आरो सा 14228 सुबुंनो नैथि डज भेक्सिन होनाय जाबाय। बिफाना फोरमायनाय बादियै चिरां जिल्लायाव गासै सा 60827 सुबुंनो भेक्सिन होनाय जाबाय। बेनिनो 9290 साया 18-44 बोसोर बैसोनि आरो 51537 साआ 45 बोसोरनिफ्राय लानानै बेनि गोजौसिन बैसोनि। रायखांनो गोनांदि जिल्लायाव कभिडजों थैनायनि अनजिमाया गासै सा 21 सिम जाहैबाय। बेनिनो सा 14 आ सेथि दोहौ(wave) आरो गुबुन 7 साआ नैथि दोहौआव।